Fredag blev en 19-årig frederikshavner idømt fængsel efter han igen ikke kunne styre temperamentet.

Fredag ved middagstid blev en 19-årig mand fra Frederikshavn idømt en straksdom på fire måneders ubetinget fængsel for vold. Manden er dømt efter en voldsepisode den 30. juni på baren To Trin Op i Søndergade i Frederikshavn. Her slog den 19-årige en anden gæst i hovedet med en knytnæve, så gæsten fik brud på kindbenet uden nogen forudgående provokation. Det fortæller Torben Kaufmann, der er anklager ved Nordjyllands Politi. Den 19-årige er i forvejen kendt af politiet. Han har flere voldsdomme bag sig, og faktisk var han kun en uge forinden voldsepisoden i Frederikshavn blevet prøveløsladt fra en tidligere voldsdom. Derfor ønskede anklagemyndigheden den 19-årige fremstillet i grundlovsforhør. - Manden erkendte voldsepisoden på To Trin Op, og derfor kunne sagen afsluttes med en straksdom, siger Torben Kaufmann. I de fire måneders fængsel er der indregnet en reststraf fra den foregående voldsdom på 50 dage.